Kan nie-betaling lei tot die afsluit van jou water- en elektrisiteitvoorsiening? - Jou Geld | Solidariteit WêreldJou Geld | Solidariteit Wêreld
Tuis › 2016-begroting › Kan nie-betaling lei tot die afsluit van jou water- en elektrisiteitvoorsiening?
Kan nie-betaling lei tot die afsluit van jou water- en elektrisiteitvoorsiening?
Maandag, Junie 27th, 2016
'n Eienaar mag nie sonder 'n hofbevel die voorraad elektrisiteit na 'n perseel afsluit wat aan 'n bewoner verhuur word wat agterstallig is met maandelikse elektrisiteitsbetalings nie.
Dit is volgens 'n onlangse Hooggeregshof-uitspraak in die saak van Anva Properties CC vs. End Street Enterprises CC (22109/2014, 14 April 2015). In die afwesigheid van 'n hofbevel, sou die afsluiting van die elektrisiteitvoorsiening daarop neerkom dat jy die reg in eie hande geneem het en sou dus onwettig wees. Hierdie uitspraak neem nie herhalende versuim deur dieselfde bewoner in ag nie wat tot 'n potensieel onpraktiese posisie lei waar 'n eienaar sou moes aansoek doen vir 'n aparte hofbevel vir elke versuim.
Afsluiting van elektrisiteitsvoorsiening deur 'n munisipaliteit
In die saak van Rademan vs. Moqhaka Plaaslike Munisipaliteit en Andere (2013 (4) SA 225 (CC)), het die Konstitusionele Hof beslis dat die munisipaliteit sonder 'n hofbevel die voorsiening van elektrisiteit na 'n eiendom mag afsluit waar die eienaar versuim om sy rekening vir alle heffings op die eiendom te betaal. Die uitspraak het die bepalings van die Wet op Munisipale Stelsels, 32 van 2000, en gepaardgaande bywette in oorweging geneem en beslis, onder andere, dat:
'n munisipaliteit rekenings mag konsolideer;
waar 'n rekening nie ten volle vereffen word nie, 'n eienaar nie daarop geregtig is om te bepaal hoe die gedeeltelike bedrag wat betaal word op die hele uitstaande bedrag aangewend sal word nie; en
'n munisipaliteit die reg het om elektrisiteit te beperk of af te sluit, en hierdie reg sal van krag wees nieteenstaande die feit dat betaling geskied het met betrekking tot enige gespesifiseerde diens.
'n Munisipaliteit mag dienooreenkomstig die voorsiening van elektrisiteit afsluit as gevolg van agterstallige dienstariewe en eiendomsbelasting. Dit mag die posisie wees selfs al is die elektrisiteitsrekening op datum.
Afsluiting van watervoorsiening
Regulasie 3 van die Nasionale Waterwet, 36 van 1998, bepaal dat 'n minimum kwantiteit drinkwater van 25 liter per persoon per dag, of ses kiloliter per huishouding per maand, voorsien moet word.
Artikel 27(1)(b) van die Grondwet bepaal dat elkeen die reg tot toegang tot voldoende voedsel en water het. Suid-Afrikaanse howe het beslis dat geen persoon die basiese 6000 liter water per huishouding per maand ontsê mag word nie, ongeag die status van hulle rekening. 'n Munisipaliteit kan nie watervoorsiening heeltemal afsluit nie; dit mag egter elektrisiteit afsluit as die waterrekening en ander rekenings vir tariewe wat op die eiendom gehef word nie betaal is nie.